
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 208/2005 privind scutirea de la plata drepturilor vamale de import a unor bunuri, cu care comisia noastră a fost sesizată în fond cu adresa Biroului Permanent nr.  PL.X 118 din 1 martie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei de urgenţă 
a Guvernului nr. 208/2005 privind scutirea de la plata 
drepturilor vamale de import a unor bunuri
Cu adresa nr. PL.X 118 din 1 martie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 208/2005 privind scutirea de la plata drepturilor vamale de import a unor bunuri.

La întocmirea raportului s-au avut în vedere avizul Consiliului Legislativ şi avizul Comisiei pentru administraţie publică, amenajarea teritoriului şi echilibru ecologic.
Prezentul proiect de Lege are ca obiect de reglementare scutirea de la plata drepturilor vamale de import pentru un număr de 55 autobuze marca IVECO şi piesele de schimb de schimb aferente, ce fac obiectul unui contract de donaţie încheiat între Primăria din Milano din Italia şi Cancelaria Primului – Ministru.
Prin Hotărârea Guvernului nr. 2028/2004, Cancelaria Primului - Ministru a fost autorizată să accepte donaţia, cheltuielile ocazionate de transportul autobuzelor urmând a fi suportate din bugetul Cancelariei. Bunurile ce fac obiectul contractului de donaţie au trecut în proprietatea privată a statului român şi vor fi date în folosinţă gratuită consiliilor locale, municipale şi orăşeneşti din România.

Având în vedere destinaţia finală a bunurilor donate este necesară scutirea de la plata drepturilor vamale de import aferente acestora.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, din partea Cancelariei Primului – Ministru domnul secretar de stat Baciu Remuş şi doamna consilier Ionescu Simona.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 23 februarie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr. 208/2005 privind scutirea de la plata drepturilor vamale de import a unor bunuri, în şedinţa din data de 14.03.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
              Roşu Gica

